ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0304/98 υποβολή: Maartje van Putten (PSE) προς την Επιτροπή (17 Φεβρουαρίου 1998)

Θέμα: Συνέπειες για άλλους τομείς πολιτικής μιας ευρωπαοκής στρατηγικής στον τομέα της βιοποικιλότητας

1. Η Επιτροπή έχει προσφάτως προβεί σε εσωτερικές διαβουλεύσεις σχετικά με την κοινή στρατηγική για την βιοποικιλότητα, που έχει προταθεί από τη ΓΔ XI. Μπορεί η Επιτροπή να ανακοινώσει τi συνεπάγεται μία τέτοια στρατηγική για άλλους τομείς πολιτικής της ΕΕ και, ειδικότερα, ποιες θα είναι οι επιπτώσεις στην κοινή αγροτική πολιτική;

2. Κατά την άποψη της Επιτροπής, μπορεί μία κοινή στρατηγική στον τομέα της βιοποικιλότητας να συμβάλει στην προώθηση μορφών γεωργικής πολιτικής, εντός της ΕΕ, περισσότερο φιλικών προς το περιβάλλον; Εάν ναι, με ποιο τρόπο;

3. Κατά την άποψη της Επιτροπής, μπορεί μία κοινή στρατηγική στον τομέα της βιοποικιλότητας να αποτελέσει πλαίσιο για την αξιολόγηση της Ατζέντα 2000;

Απάντηση της κας Bjerregaard εξ ονόματος της Επιτροπής (24 Μαρτίου 1998)

Στις 4 Φεβρουαρίου 1998, η Επιτροπή εξέδωσε ανακοίνωση προς το Συμβούλιο και το Ευρωπαϊκό Κοινοβούλιο σχετικά με κοινοτική στρατηγική για την βιοποικιλότητα ((COM (98) 42 τελικό )). Η εν λόγω στρατηγική καθορίζει ένα πλαίσιο δράσεων για την ενσωμάτωση του σχετικού με την βιοποικιλότητα προβληματισμού στους επιμέρους τομείς κοινοτικής πολιτικής.

Η εμπράγματη εφαρμογή της Σύμβασης για την βιολογική ποικιλότητα εκ μέρους της Κοινότητας απαιτεί μία διαδικασία δύο σταδίων. Το πρώτο στάδιο συνίσταται στην έγκριση της εν λόγω στρατηγικής, συμπεριλαμβανομένων των γενικών κατευθύνσεων πολιτικής. Το δεύτερο συνίσταται στην ανάπτυξη και εφαρμογή των σχεδίων δράσεων και άλλων μέτρων στους σχετικούς τομείς πολιτικής.

Η στρατηγική καθορίζει τον τρόπο με τον οποίο θα ληφθούν υπόψη οι σχετικές με την βιοποικιλότητα παράμετροι στην τρέχουσα επανεξέταση των ρυθμίσεων που αφορούν τα διαρθρωτικά ταμεία, στην διαδικασία αναθεώρησης της κοινής γεωργικής πολιτικής (ΚΓΠ) που έχει εξαγγελθεί στο πλαίσιο της Agenda 2000 ((CIN (97) 2000 τελικό )), καθώς και στη νέα συμφωνία-πλαίσιο μεταξύ της Κοινότητας και των χωρών της Αφρικής, της Καραϊβικής και του Ειρηνικού (ΑΚΕ) πέραν του έτους 2000. Η ανάπτυξη των εν λόγω σχεδίων δράσεως αναμένεται να ολοκληρωθεί εντός της επόμενης διετίας. Η πρόοδος της εφαρμογής της στρατηγικής καθώς και η απόδοση των σχεδίων δράσεως και άλλων μέτρων, θα παρακολουθείται και θα αξιολογείται με βάση δείκτες βιοποικιλότητας και μετρήσιμους στόχους.

Ενευθέτω χρόνω, το Ευρωπαϊκό Κοινοβούλιο θα έχει την ευκαιρία να εξετάσει τις τεχνικές ρυθμίσεις της πρότασης αυτής, καθώς και τους ειδικούς στόχους που καθορίζονται για κάθε επιμέρους τομέα πολιτικής.
ΓΡΑΠΤΗ ΕΡΩΤΗΣΗ E-0067/98 υποβολή: Hiltrud Breyer (V) προς την Επιτροπή (29 Iανουαρίου 1998)

Θέμα: Τέταρτο πρόγραμμα δράσης για την προώθηση της ισότητας των ευκαιριών

Είναι εμφανές ότι προγράμματα που χρηματοδοτούνται από το τέταρτο πρόγραμμα δράσης και τα οποία αφορούν την προώθηση της ισότητας των ευκαιριών ανδρών και γυναικών υποβάλλονται σε ιδιαίτερα εξονυχιστική εξέταση, ιδιαίτερα σε σύγκριση με άλλα προγράμματα ενίσχυσης της ΕΕ.

Έχει η ΕΕ λόγους να πιστεύει ότι προγράμματα που αφορούν τις γυναίκες πρέπει να αντιμετωπίζονται με ιδιαίτερη δυσπιστία;

Απάντηση του κ. Flynn εξ ονόματος της Επιτροπής (11 Μαρτίου 1998)

Η Επιτροπή δεν έχει κανένα λόγο να πιστεύει ότι υπάρχει ιδιαίτερη δυσπιστία όσον αφορά τα σχέδια που αφορούν τις γυναίκες.

Η προσεκτική εξέταση των σχεδίων που συγχρηματοδοτούνται από την Ευρωπαϊκή Επιτροπή στο πλαίσιο του τέταρτου προγράμματος δράσης είναι προς το συμφέρον του ευρωπαίου φορολογούμενου, αλλά και της ίδιας της Επιτροπής, διότι αποκτά αυτή από τα εν λόγω σχέδια πολύτιμες πληροφορίες για τις εργασίες και τις πολιτικές της.

Το τέταρτο πρόγραμμα δράσης εξετάζεται από Ελεγκτικό Συνέδριο, το οποίο ενεργεί ανεξάρτητα και σύμφωνα με τους δικούς του κανονισμούς.
ΓΡΑΠΤΗ ΕΡΩΤΗΣΗ E-0526/98 υποβολή: Iρigo Mιndez de Vigo (PPE) προς το Συμβούλιο (27 Φεβρουαρίου 1998)

Θέμα: Ελεύθερη κυκλοφορία προσώπων στον χώρο του Σένγκεν

Η Σύμβαση του Σένγκεν αναφέρεται σε μία από τις μεγάλες προκλήσεις της ευρωπαϊκής οικοδόμησης, δηλαδή την ελεύθερη κυκλοφορία των προσώπων στο εσωτερικό του ευρωπαϊκού χώρου. Ένας από τους στόχους της είναι η κατάργηση των τελωνειακών και αστυνομικών ελέγχων στα εσωτερικά σύνορα μεταξύ των κρατών που την έχουν υπογράψει, με την επιφύλαξη της διατήρησης της δημόσιας τάξης και της εθνικής ασφάλειας. Σε αντιστάθμισμα, οι έλεγχοι στα εξωτερικά σύνορα θα ενισχυθούν.

Ποιά είναι η γνώμη του Συμβουλίου για την πρακτική που εφαρμόζει η αεροπορική εταιρεία Sabena να ζητείται από τους επιβάτες της, κατά τη χορήγηση της κάρτας επιβίβασης, να επιδεικνύουν το δελτίο ταυτότητάς τους και να ελέγχεται η ισχύς του;

Απάντηση (11 Μαΐου 1998)

Η ερώτηση του Αξιότιμου Κυρίου Βουλευτή, που αναφέρεται στο θέμα του χώρου Σένγκεν ο οποίος έχει εγκαθιδρυθεί μεταξύ ορισμένων Κρατών που εξ άλλου είναι μέλη της Ευρωπαϊκής 'Ενωσης, δεν είναι της αρμοδιότητας του Συμβουλίου.
ΓΡΑΠΤΗ ΕΡΩΤΗΣΗ E-0455/98 υποβολή: Carlo Secchi (PPE) προς την Επιτροπή (27 Φεβρουαρίου 1998)

Θέμα: Τροποποίηση στα όρια των ορεινών περιοχών στην ορεινή κοινότητα του ανατολικού Lario

Το 1995 είχε υποβληθεί, μέσω του αρμόδιου υπουργείου, στη ΓΔ VI αίτημα της ορεινής κοινότητας του ανατολικού Lario (Lecco) για διεύρυνση των ορίων των ορεινών της περιοχών σύμφωνα με την οδηγία 75/268 ((ΕΕ L 128, 19.05.1975, σελ. 1 )) (που αντικαταστάθηκε από τον κανονισμό αριθ. 950/97 ((ΕΕ L 142, 02.06.1997, σελ. 1 ))).

Τον Μάρτιο 1996, διαβιβάστηκε στην Επιτροπή συμπληρωματική τεκμηρίωση η οποία είχε ζητηθεί από την ίδια Γενική Διεύθυνση.

Σύμφωνα με πληροφορίες της Επιτροπής, δεν έχει μέχρι στιγμής εγκριθεί η διαδικασία μολονότι τα δικαιολογητικά είναι πλήρη και το αίτημα απολύτως σύμφωνο με τις ισχύουσες κοινοτικές διατάξεις, διότι η Επιτροπή αναμένει την περάτωση της τελικής εξέτασης άλλων αιτήσεων από άλλες περιοχές της Ιταλίας που είχαν εν τω μεταξύ προωθηθεί.

Θα μπορούσε να αναφέρει η Επιτροπή πότε σκοπεύει να εγκρίνει την οριστική απόφαση για αιτήματα όπως αυτό της ορεινής κοινότητας του ανατολικού Lario, τα οποία έχουν υποβληθεί εδώ και πολύ καιρό και έχουν αναγνωρισθεί ως απολύτως έγκυρα σε όλες τις πτυχές τους;

Απάντηση του κ. Fischler εξ ονόματος της Επιτροπής (18 Μαρτίου 1998)

Η Επιτροπή έχει λάβει μεγάλο αριθμό αιτήσεων για τροποποιήσεις όσον αφορά τις μειονεκτικές περιοχές των πέντε ιταλικών περιφερειών. Για μεγαλύτερη αποδοτικότητα και σύμφωνα με τις διαδικασίες που εφαρμόζονται σε άλλα κράτη μέλη, αποφασίστηκε να γίνει ταυτόχρονη επεξεργασία όλων των υποθέσεων και να κατατεθεί συνολική πρόταση για την Ιταλία. Η Επιτροπή εξετάζει όλες τις υποθέσεις, η αξιολόγηση των οποίων, σε τεχνικό επίπεδο, θα πρέπει να έχει ολοκληρωθεί εντός των προσεχών μηνών. Αμέσως μετά, θα ακολουθήσει η τελική απόφαση.

Επειδή οι αρχικές αιτήσεις εμφανίζουν, κατά κανόνα, ελάχιστη ομοιογένεια, ζητήθηκε από τις ιταλικές αρχές περαιτέρω ενημέρωση και σύνταξη χαρτών. Καθώς η αξιολόγηση των εν λόγω υποθέσεων υπόκειται σε τεχνικά κριτήρια, η πρόοδός τους εξαρτάται από μια πλήρη και σαφή απάντηση εκ μέρους των ιταλικών αρχών.

Όσον αφορά την αίτηση σχετικά με την κοινότητα του Lecco, εκτιμάται ότι η ζητούμενη τροποποίηση απορρέει από την οριοθέτηση της υπό εξέταση ορεινής περιοχής. Ένα μέρος της κοινότητας αυτής έχει ήδη συμπεριληφθεί στην εν λόγω ορεινή περιοχή. Δέον είναι να καταρτιστούν χάρτες, για την συγκεκριμένη κοινότητα, καθώς και για τις παραμεθόριες κοινότητες, όπου θα διαφαίνονται με ακρίβεια οι περιοχές οι οποίες έχουν ήδη συμπεριληφθεί, καθώς και εκείνες που πρόκειται να συμπεριληφθούν στο μέλλον. Οι αρμόδιες ιταλικές αρχές δεν παρέσχον ακόμη στην Επιτροπή τις πληροφορίες που τους ζητήθηκαν σχετικά με τα ανωτέρω.
ΓΡΑΠΤΗ ΕΡΩΤΗΣΗ E-0191/98 υποβολή: Cristiana Muscardini (NI) προς την Επιτροπή (5 Φεβρουαρίου 1998)

Θέμα: Χορήγηση διπλής ιθαγένειας στους ιταλούς κατοίκους του Βελγίου

Η Σύμβαση του Στρασβούργου της 6ης Μαΐου 1963 ρυθμίζει τις περιπτώσεις διπλής ιθαγένειας και επιτρέπει στην πράξη την ανάκτηση της ιθαγένειας ακόμη και αν έχει απωλεσθεί με εκούσια παραίτηση, αφού ορίζει ότι διατηρούνται σε ισχύ οι διάφορες ρυθμίσεις που προβλέπονται από διεθνείς συμφωνίες.

Με τον τρόπο αυτό το Πρωτόκολλο της Σύμβασης του Στρασβούργου επέτρεψε την έναρξη ισχύος, π.χ., της συμφωνίας μεταξύ Ιταλίας και Γαλλίας και Ιταλίας και Κάτω Χωρών, που επιτρέπει τη διπλή ιθαγένεια.

Ζητείται από την Επιτροπή, προκειμένου να αρθούν τα εμπόδια στην ελεύθερη κυκλοφορία και να καταστεί πραγματικότητα η ελεύθερη κυκλοφορία των πολιτών, να λάβει τα αναγκαία μέτρα ώστε το Πρωτόκολλο του Στρασβούργου να επεκταθεί στις ευρωπαϊκές χώρες στις οποίες υπάρχει έντονη παρουσία ιταλών πολιτών.

Ζητείται επίσης, λαμβανομένης υπόψη της σημασίας της ιταλικής κοινότητας στο Βέλγιο, να επεκταθεί το ταχύτερο το Πρωτόκολλο του Στρασβούργου στις σχέσεις μεταξύ Βελγίου και Ιταλίας, ώστε να δοθεί η δυνατότητα στην ιταλική κοινότητα που διαμένει στο Βέλγιο και επιθυμεί να προβεί στις απαραίτητες ενέργειες για την ανάκτηση της ιθαγένειας καταγωγής, να την ανακτήσει διατηρώντας παράλληλα τη βελγική ιθαγένεια που έχει αποκτήσει μέσω εκούσιας πολιτογράφησης.

Απάντηση του κ.Monti εξ ονόματος της Επιτροπής (6 Απριλίου 1998)

Σύμφωνα με το άρθρο 8 της συνθήκης ΕΚ, πολίτες της Ένωσης είναι όλα τα άτομα που έχουν ιθαγένεια ενός κράτους μέλους.

Σύμφωνα με τη δήλωση αριθ. 2 που έχει προσαρτηθεί στην τελική πράξη της συνθήκης ΕΕ σχετικά με την ιθαγένεια ενός κράτους μέλους, κάθε φορά που η συνθήκη ΕΚ αναφέρεται στους υπηκόους των κρατών μελών, το θέμα εάν κάποιος έχει ιθαγένεια του ενός ή του άλλου κράτους μέλους ρυθμίζεται αποκλειστικά από τη νομοθεσία του ενδιαφερόμενου κράτους.

Συνεπώς, ο ορισμός των όρων απόκτησης και απώλειας της ιθαγένειας ενός κράτους μέλους εμπίπτουν στην αρμοδιότητα του ενδιαφερόμενου κράτους μέλους. Η σύναψη διμερών ή πολυμερών συμφωνιών σχετικά με τους όρους απόκτησης και απώλειας της ιθαγένειας εμπίπτει επίσης στην αρμοδιότητα των κρατών μελών. Συνεπώς, η Επιτροπή δεν έχει δικαίωμα παρέμβασης υπό την έννοια που επιθυμεί το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-0262/98 υποβολή: Yiannis Roubatis (PSE) προς το Συμβούλιο (17 Φεβρουαρίου 1998)

Θέμα: Η Έκθεση της Διεθνούς Αμνηστίας για την κατάσταση των Ανθρωπίνων Δικαιωμάτων στην Τουρκία

Στην νέα Έκθεση της Διεθνούς Αμνηστίας για την κατάσταση των Ανθρωπίνων Δικαιωμάτων στην Τουρκία, η τελευταία κατηγορείται για βασανισμούς ανηλίκων, εκτελέσεις και εξαφανίσεις κρατουμένων. 7Σύμφωνα με τα στοιχεία της Διεθνούς Αμνηστίας, το 1997 στην Τουρκία 25 άτομα σκοτώθηκαν κατά τη διάρκεια της κράτησής τους ενώ άλλα 23 αγνοούνται μετά την σύλληψή τους.

Ερωτάται το Συμβούλιο:

1. Ποιά μέτρα σκοπεύει να λάβει προκειμένου να σταματήσει ο εμπαιγμός της Ευρωπαϊκής Ένωσης από τις διαδοχικές τουρκικές κυβερνήσεις και να λάβει τέλος η συνεχιζόμενη απαράδεκτη κατάσταση των Ανθρωπίνων Δικαιωμάτων στην Τουρκία;

2. Τί σκοπεύει να κάνει ώστε να γίνει επιτέλους συνείδηση στην πολιτική και στρατιωτική ηγεσία της Τουρκίας ότι δεν μπορούν να συνεχίζουν να βασανίζουν και να σκοτώνουν τους ίδιους τους πολίτες της χώρας τους,.τη στιγμή που η διεθνής κοινότητα παρακολουθεί με αποτροπιασμό τις εξελίξεις αυτές;

Κοινή απάντηση στις γραπτές ερωτήσεις Ε-4055/97 και Ε-0262/98 (11 Μαΐου 1998)

Η κατάσταση όσον αφορά τη δημοκρατία και τα ανθρώπινα δικαιώματα στην Τουρκία εξακολουθεί να ανησυχεί το Συμβούλιο. Στη σύνοδό του στις 12-13 Δεκεμβρίου 1997 στο Λουξεμβούργο το Ευρωπαϊκό Συμβούλιο υπογράμμισε και πάλι την ανάγκη να ανταποκριθεί η τουρκική κυβέρνηση στις θεμελιώδεις υποχρεώσεις της στον τομέα της δημοκρατίας και των ανθρώπινων δικαιωμάτων. Υπενθύμισε, ευθυγραμμιζόμενο με τη θέση που είχε εκφράσει το Συμβούλιο στο Συμβούλιο Σύνδεσης με την Τουρκία στις 29 Απριλίου 1997, ότι η ενίσχυση των δεσμών της Τουρκίας με την ΕΕ εξαρτάται από την επιδίωξη εκ μέρους της Τουρκίας πολιτικών μεταρρυθμίσεων στις οποίες θα συμπεριλαμβάνεται η ευθυγράμμιση των βασικών κανόνων και πρακτικών των ανθρωπίνων δικαιωμάτων της Τουρκίας προς εκείνους που εφαρμόζονται στην Ευρωπαϊκή Ένωση.

Η κατάσταση όσον αφορά τη δημοκρατία και τα ανθρώπινα δικαιώματα στην Τουρκία παραμένει μεταξύ των θεμάτων στα οποία αποδίδει προτεραιότητα το Συμβούλιο.
ΓΡΑΠΤΗ ΕΡΩΤΗΣΗ E-0026/98 υποβολή: Ursula Stenzel (PPE) προς την Επιτροπή (29 Iανουαρίου 1998)

Θέμα: Ενίσχυση ατόμων με ειδικές ανάγκες

Το 1998 θα εκτελεσθεί στην Αυστρία ένα μοναδικής σημασίας σχέδιο επανένταξης ατόμων με ειδικές ανάγκες στο κοινωνικό σύνολο. Από 20.06.1998 έως 26.06.1998 θα πραγματοποιηθεί στη Βιέννη η ειδική Ολυμπιάδα (Special Olympics). Στη μεγάλη αυτή αθλητική εκδήλωση θα λάβουν μέρος πάνω από 1000 ενήλικα και ανήλικα άτομα με ειδικές ανάγκες από 14 χώρες.

Θα εκλάβει η Επιτροπή αυτή την εκδήλωση ως αφορμή για να εργασθεί εντατικότερα για την επανένταξη των ατόμων με ειδικές ανάγκες στο κοινωνικό σύνολο;

Διαβλέπει η Επιτροπή δυνατότητες χρηματοδοτικής υποστήριξης της εν λόγω εκδήλωσης;

Ποια είναι τα συγκεκριμένα μέτρα τα οποία έχουν προγραμματισθεί για το 1998 στον τομέα της προώθησης των ατόμων με ειδικές ανάγκες;

Απάντηση του κ. Oreja εξ ονόματος της Επιτροπής (13 Μαρτίου 1998)

Η Επιτροπή δεν έχει λάβει αίτηση για χρηματοδοτική υποστήριξη ειδικής Ολυμπιάδας (Special Olympics) στην Αυστρία στο πλαίσιο του ευρωπαϊκού προγράμματος αθλητισμού για άτομα με ειδικές ανάγκες του 1998. Οι διοργανωτές των Ολυμπιακών Αγώνων για άτομα με ειδικές ανάγκες γνωρίζουν ότι οι αιτήσεις για το 1998 έπρεπε να υποβληθούν στην Επιτροπή μέχρι την 1η Σεπτεμβρίου 1997.

Η Επιτροπή υποστηρίζει ενεργά την επανένταξη των ατόμων με ειδικές ανάγκες στο κοινωνικό σύνολο και, για το πρόγραμμα του 1998, έχουν ληφθεί πάνω από 100 αιτήσεις. Η ευρωπαϊκή επιτροπή αθλητισμού για άτομα με ειδικές ανάγκες (ECSPD), στην οποία συμμετέχουν εκπρόσωποι αθλητικών οργανώσεων για άτομα με ειδικές ανάγκες από όλα τα κράτη μέλη, γνωμοδότησε επί των αιτήσεων που υποβλήθηκαν. Η ECSPD διατύπωσε ευνοϊκή γνώμη για 75 σχέδια, τα οποία η Επιτροπή προτίθεται να υποστηρίξει.
ΓΡΑΠΤΗ ΕΡΩΤΗΣΗ E-0123/98 υποβολή: Esko Seppδnen (GUE/NGL) προς την Επιτροπή (30 Iανουαρίου 1998)

Θέμα: Απαγόρευση της αλιείας με παρασυρόμενα δίκτυα στη Βαλτική Θάλασσα

Ο φυσικός σολομός κινδυνεύει, ως είδος, να εξαφανισθεί από την περιοχή της Βαλτικής Θάλασσας. Τα διάφορα μέτρα σε εθνικό επίπεδο δεν επαρκούν για την προστασία του. Το 70% περίπου των συνολικών αλιευμάτων σολωμού στη Βαλτική Θάλασσα αλιεύεται κυρίως με τη μέθοδο των παρασυρομένων δικτύων στην κυρίως λεκάνη της Βαλτικής, τον πλέον κατάλληλο για την ανάπτυξη του σολομού χώρο.

Με τη μέθοδο των παρασυρομένων δικτύων αλιεύονται αδιακρίρως όλα τα είδη των ιχθύων, τόσο οι φυσικοί όσο και οι προερχόμενοι από καλλιέργεια σολομοί. Λόγω της ευαισθησίας των αποθεμάτων φυσικού σολομού (μόλις ένας στους 10 ή 20 σολομούς είναι φυσικός), η αλιεία με παρασυρόμενα δίκτυα αποτελεί ένα μόνιμο διαρθρωτικό κίνδυνο ο οποίος δύναται, ανά πάσα στιγμή, να εκμηδενίσει οποιοδήποτε μέτρο έχει ληφθεί για την ενίσχυση των αποθεμάτων φυσικού σολομού.

Προτίθεται η Επιτροπή να απαγορεύσει την αλιεία με παρασυρόμενα δίκτυα και στη Βαλτική Θάλασσα;

Απάντηση του κ. Bonino εξ ονόματος της Επιτροπής (13 Μαρτίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για τα αποθέματα φυσικού σολωμού στην περιοχή της Βαλτικής Θάλασσας. Αν και υπάρχουν ενδείξεις βελτίωσης, τα αποθέματα φυσικού σολωμού εξακολουθούν να χρειάζονται ειδικά μέτρα προστασίας και, με πρωτοβουλία της Κοινότητας, ένα «πρόγραμμα δράσης σολωμού 1997-2010» θα εγκριθεί από τη διεθνή επιτροπή αλιείας της Βαλτικής Θάλασσας το Φεβρουάριο του 1997. Το πρόγραμμα αυτό προσφέρει νέες δυνατότητες αλλά, προκειμένου να επιτευχθεί ο επιδιωκόμενος στόχος επίτευξης φυσικής παραγωγής τουλάχιστον 50% της δυνητικής ικανότητας φυσικού παραποτάμιου σολωμού έως το 2010, θα πρέπει να ληφθούν υπόψη όλα τα είδη αλιείας.

Όσον αφορά το θέμα των παρασυρόμενων δικτύων αλιείας από τα αλιευτικά σκάφη της Κοινότητας, η πρόταση της Επιτροπής του Απριλίου 1994 περιελάμβανε απαγόρευση της χρησιμοποίησης των παρασυρόμενων δικτύων στη Βαλτική Θάλασσα για μια μεταβατική περίοδο. Η πρόταση δεν εγκρίθηκε ωστόσο γιατί δεν μπόρεσε να επιτευχθεί ενισχυμένη πλειοψηφία στο πλαίσιο του Συμβουλίου Αλιείας.

Η πρόταση εκκρεμεί ακόμη και η Επιτροπή εκτιμά ιδιαίτερα τις προσπάθειες τις οποίες καταβάλει η προεδρία του Ηνωμένου Βασιλείου για την ανεύρεση συμβιβαστικής λύσης η οποία θα είναι αποδεκτή από όλους. Η Επιτροπή θα συμμετάσχει στις συζητήσεις με δημιουργικό τρόπο και θα συνεχίσει να καταβάλει προσπάθειες όσον αφορά την αλιεία της Κοινότητας με παρασυρόμενα δίκτυα στη Βαλτική Θάλασσα.
ΓΡΑΠΤΗ ΕΡΩΤΗΣΗ E-0334/98 υποβολή: Thomas Megahy (PSE) προς την Επιτροπή (17 Φεβρουαρίου 1998)

Θέμα: Παραβίαση, από τις αρχές των ΗΠΑ, των δικαιωμάτων που κατοχυρώνει η Σύμβαση της Βιέννης περί των προξενικών σχέσεων

Αλλοδαποί, των οποίων ο αριθμός κυμαίνεται μεταξύ 60 και 100, έχουν καταδικαστεί σε θάνατο στις ΗΠΑ και, υπό τις παρούσες συνθήκες, αναμένεται να εκτελεστούν. Τουλάχιστον 8 από αυτούς είναι πολίτες κρατών μελών της Ευρωπαϊκής Ένωσης. Δυνάμει του άρθρου 36 της Συνθήκης της Βιέννης για τις προξενικές σχέσεις, την οποία έχουν προσυπογράψει οι Ηνωμένες Πολιτείες, κάθε ξένος υπήκοος μπορεί, σε τέτοιες περιστάσεις, να έρθει σε επαφή με το προξενείο του/της. Η δυνατότητα όμως αυτή έχει δοθεί σε λίγους από τους καταδικασμένους κρατούμενους.

Δεδομένου ότι η Επιτροπή έχει δεσμευτεί να θίγει θέματα ανθρωπίνων δικαιωμάτων τόσο κατά τις διαπραγματεύσεις εμπορικών θεμάτων όσο και σε άλλα ενδεδειγμένα φόρα, προτίθεται να το πράξει σε σχέση με την κατάφωρη αυτή παραβίαση των ανθρωπίνων δικαιωμάτων και της πολιτισμένης συμπεριφοράς;

Απάντηση του Sir Leon Brittan εξ ονόματος της Επιτροπής (27 Μαρτίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0294/98 υποβολή: Anita Pollack (PSE) προς την Επιτροπή (17 Φεβρουαρίου 1998)

Θέμα: Κανονισμός αριθ. 3254/91 για τις εισαγωγές γούνας ζώων που έχουν συλληφθεί με παγίδες με σιαγόνες

Μπορεί η Επιτροπή να επιβεβαιώσει ότι έχει επιβληθεί απαγόρευση, από την 1η Δεκεμβρίου 1997 όσον αφορά την εισαγωγή γουνών από χώρες που δεν συμμορφώνονται με τις διατάξεις του Κανονισμού αριθ. 3254/91 ((EE L 308 της 09.11.1991, σελ. 1 )); Μπορεί, επιπλέον, να μας δώσει έναν κατάλογο των χωρών που εξάγουν γούνες στην ΕΕ και τις οποίες αφορά άμεσα η απαγόρευση αυτή;

Απάντηση της κας Bjerregaard εξ ονόματος της Επιτροπής (24 Μαρτίου 1998)

Η Επιτροπή διαβεβαιώνει το Αξιότιμο Μέλος του Κοινοβουλίου ότι η απόφαση 97/602/ΕΚ του Συμβουλίου της 22ας Ιουλίου 1997 ((ΕΕ L 242 της 4.9.1997 )) σχετικά με τον κατάλογο των χωρών οι οποίες επιτρέπεται να εξάγουν γούνες και παράγωγα προϊόντα κατ'εφαρμογήν των διατάξεων του κανονισμού (ΕΟΚ αριθ. 3254/91 του Συμβουλίου έχει όντως δημοσιευθεί στην Επίσημη Εφημερίδα.

Κατά συνέπειαν, οι περιορισμοί εισαγωγής τέτοιων εμπορευμάτων άρχισαν να ισχύουν την 1η Δεκεμβρίου 1997, σύμφωνα με τις διατάξεις του κανονισμού (ΕΚ αριθ. 35/97 της Επιτροπής της 10ης Ιανουαρίου 1997 που θεσπίζει τις ρυθμίσεις της πιστοποίησης των γουνών και εμπορευμάτων που καλύπτονται από τον κανονισμό (ΕΟΚ) αριθ. 3254/91 του Συμβουλίου ((ΕΕ L 8 της 11.1.1997 )).

Σύμφωναμε τα μέχρι τώρα δεδομένα που διαθέτει η Επιτροπή, η τρίτη χώρα που θίγεται περισσότερο από τα μέτρα απαγόρευσης είναι η Αργεντινή. Το 1995, η χώρα αυτή είχε εξαγάγει στην Κοινότητα γούνες κάστορα αξίας 51.000 ECU.
ΓΡΑΠΤΗ ΕΡΩΤΗΣΗ E-0008/98 υποβολή: Alexandros Alavanos (GUE/NGL) προς την Επιτροπή (29 Iανουαρίου 1998)

Θέμα: Κατασκευή υδροηλεκτρικών σταθμών στην Αρκαδία

Με απόφαση των Υπουργείων Γεωργίας και Ανάπτυξης, παραχωρούνται 18 στρέμματα κατά μήκος του ποταμού Λούσιου στο νομό Αρκαδίας για την κατασκευή δύο υδροηλεκτρικών σταθμών. Από φορείς και κατοίκους της Αρκαδίας εκφράζονται φόβοι για την επικείμενη καταστροφή στο περιβάλλον που διακρίνεται για την ομορφιά του, τη διαβίωση ενός σπάνιου είδους πέστροφας που ζει στα νερά του ποταμού, τα πολυάριθμα μνημεία βυζαντινής και μεταβυζαντινής εποχής της περιοχής, τα ερείπια των δύο Ασκληπιείων του 5ου και 4ου π.Χ. αιώνα, τις υδροηλεκτρικές εγκαταστάσεις της προβιομηχανικής περιόδου. Με πρόσφατη απόφαση του Υπουργείου Πολιτισμού, η περιοχή χαρακτηρίστηκε «ενιαίος αρχαιολογικός χώρος», ενώ με κεφάλαια της ΕΕ έχει χρηματοδοτηθεί Υπαίθριο Μουσείο Υδροκίνησης.

Ερωτάται η Επιτροπή εάν υπάρχουν περιβαλλοντικές μελέτες για το συγκεκριμένο έργο της υδροηλεκτρικής εγκατάστασης, που θα λαμβάνουν υπ' όψη την ιδιαίτερη ιστορική και περιβαλλοντική σημασίας της περιοχής.

Απάντηση της κας Bjerregaard εξ ονόματος της Επιτροπής (18 Φεβρουαρίου 1998)

Τα κράτη μέλη δεν υποχρεούνται να διαβιβάζουν στην Επιτροπή πληροφορίες σχετικά με τις μελέτες περιβαλλοντικών επιπτώσεων που εκπονούνται στο πλαίσιο της οδηγίας 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )).

Κατά συνέπεια, η Επιτροπή δεν έχει ενημερωθεί σχετικά με τις μελέτες περιβαλλοντικών επιπτώσεων που έχουν ενδεχομένως εκπονηθεί για τους δύο υδροηλεκτρικούς σταθμούς, στους οποίους αναφέρεται το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-0059/98 υποβολή: Ian White (PSE) προς την Επιτροπή (29 Iανουαρίου 1998)

Θέμα: Ραδιοκύματα εξαιρετικά χαμηλής συχνότητας

Από την εποχή της κατάρρευσης της Σοβιετικής Ένωσης, εξακολουθούν να λειτουργούν, απ' ό,τι φαίνεται, ορισμένοι ραδιοπομποί εξαιρετικά χαμηλής συχνότητας, ορισμένοι εκ των οποίων εγκατεστημένοι σε χώρες που έχουν υποβάλει αίτηση προσχώρησης στην Ευρωπαϊκή Ένωση. Γνωρίζει άραγε η Επιτροπή σχετικά με αυτές τις συνεχιζόμενες εκπομπές και έχει μήπως πραγματοποιηθεί κάποιος έλεγχος συχνοτήτων και ισχύος πεδίου;

Γνωρίζει άραγε η Επιτροπή εάν έχουν διεξαχθεί, εάν διεξάγονται, ή εάν πρόκειται να διεξαχθούν τυχόν έρευνες για να διαπιστωθούν οι αρνητικές επιπτώσεις στην ανθρώπινη υγεία εκ του κυκλοτρονικού συντονισμού σε συνδυασμό με τις εν λόγω εκπομπές;

Απάντηση του κ. Flynn εξ ονόματος της Επιτροπής (11 Μαρτίου 1998)

Η Επιτροπή δεν έχει υπόψη της το θέμα στο οποίο αναφέρεται ο αξιότιμος βουλευτής.

Το 1996, η Επιτροπή δημοσίευσε ένα πλήρες κείμενο σχετικά με τις πηγές, την έκθεση και τις συνέπειες για την υγεία της μη ιοντίζουσας ακτινοβολίας, που καλύπτει τις εξαιρετικά χαμηλές συχνότητες, συμπεριλαμβανομένου του φυσικού μαγνητικού πεδίου της γης.

Η εκτίμηση των κινδύνων της έκθεσης του ανθρώπου σε εξαιρετικά χαμηλές συχνότητες έχει εξάλλου αποτελέσει το θέμα πολλών ερευνητικών δραστηριοτήτων, ορισμένες από τις οποίες λαμβάνουν κοινοτική υποστήριξη. Επιπλέον, η Παγκόσμια Οργάνωση Υγείας (Π.Ο.Υ) συντονίζει μία ανασκόπηση όλων των διαθέσιμων μελετών για το θέμα αυτό σε διεθνές επίπεδο. Η Επιτροπή αποτελεί παρατηρητή της προσπάθειας αυτής, ενώ το Μάιο του 1998 θα πραγματοποιηθεί συνεδρίαση στη Μόσχα με στόχο την ανασκόπηση των επιστημονικών στοιχείων που αφορούν την έκθεση σε πεδία χαμηλών και υψηλών συχνοτήτων. Οι εργασίες της συνεδρίασης αυτής θα δημοσιευθούν στη ρωσική και στην αγγλική γλώσσα.

Πληροφορίες σχετικά με το σχέδιο της Π.Ο.Υ. υπάρχουν στο Ιnternet (http://www.who.ch:programmes/peh/emf/emf-home.htm). Αντίγραφο του εγγράφου ανασκόπησης του 1996 και κατάλογος των μελετών σχετικά με τον κυκλοτρονικό συντονισμό αποστέλλονται άμεσα στον αξιότιμο βουλευτή καθώς και στη Γραμματεία του Κοινοβουλίου.